Diari Oficial de la Generalitat Valenciana


Sumari del DOGV 7044, del 12-06-2013 (2013/5638)

RESOLUCIÓ de 27 de març de 2013, del secretari autonòmic de Justícia, per la qual s'acorda ratificar l'acord d'extinció de la Fundación Generalitat Valenciana - Iberdrola Fundación de la Comunitat Valenciana.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7044

Data del DOGV
:   12-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5638


Data del document
:   07-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 27 de març de 2013, del secretari autonòmic de Justícia, per la qual s'acorda ratificar l'acord d'extinció de la Fundación Generalitat Valenciana - Iberdrola Fundación de la Comunitat Valenciana. [2013/5638]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundación Generalitat Valenciana - Iberdrola Fundación de la Comunitat Valenciana, d'ara en avant la Fundació, d'acord amb els següents  
  
Fets  
Primer. Amb data de registre d'entrada en el Registre Auxiliar de la Conselleria de Governació i Justícia de 24 de gener de 2013, la Fundació esmentada va presentar sol·licitud de ratificació de l'acord d'extinció adoptat pel seu Patronat el 5 de novembre de 2012, per la impossibilitat material del compliment dels fins fundacionals.  
El mencionat acord consta protocol·litzat en escriptura pública de 28 de desembre de 2012, autoritzada pel notari del Col·legi de València, Joaquín Sapena Davó.  
Segon. La Fundació es va classificar per Resolució de data 19 d'agost de 1997, del director general d'Interior de la Conselleria de Presidència, i es va classificar com a cultural.  
Segons l'article 2 dels estatuts, l'objecte de la Fundació és destinar els rendiments que genere l'import de les fiances depositades per Iberdrola, SA, per a fins socials d'interés comú, de caràcter cívic, educatiu, cultural, científic, esportiu, de defensa del medi ambient o qualssevol altres de naturalesa anàloga; i destinar estos recursos al finançament d'activitats o projectes com ara beques per a estudiants, cursos de formació, estudis, treballs i investigacions, exposicions culturals o artístiques, adquisició o finançament d'obres d'art, celebracions esportives, així com qualssevol altres semblants. Tot això per mitjà de la participació directa o indirecta en estes activitats o projectes, així com fomentar, incentivar o impulsar aquelles actuacions o projectes que permeten la consecució dels seus fins socials.  
  
L'últim Patronat, inscrit en el Registre de Fundacions de la Comunitat Valenciana, per Resolució de data 15 d'octubre de 2012, del secretari autonòmic de Justícia de la Conselleria de Justícia i Benestar Social, és el següent: president: 1. El conseller d'Economia, Indústria i Comerç, Máximo Buch Torralva; vicepresident: 2. El delegat d'Iberdrola, SA, Julián Bolinches Sánchez; patró secretari: 3. El director general d'Energia de la Conselleria d'Economia, Indústria i Comerç, Antonio Cejalvo Lapeña; vocals de la Generalitat Valenciana: 4. El director general de Projectes Estratègics de la Conselleria de Turisme, Cultura i Esport, Ignacio Ventura García; tres vocals nomenats per Iberdrola: 5. El responsable de l'Assessoria Jurídica en la regió est d'Iberdrola, SA (vacant), 6. Francisco Raga Candel, i 7. Per designar.  
  
No obstant això, després de la nova reestructuració del Consell esdevinguda al desembre de 2012, s'ha aportat al Registre de Fundacions de la Comunitat Valenciana la documentació pertinent a l'efecte de procedir a l'actualització del Patronat.  
La dotació inicial de la Fundació es va constituir per l'usdefruit de les fiances que per prestació de servicis o subministraments complementaris deposite Iberdrola, SA, en la Tresoreria de la Generalitat Valenciana, que es valoren en trenta milions de pessetes (83.578.680 ptes.), d'acord amb el criteri dels saldos mitjans ponderats dels últims exercicis.  
Tercer. Esta extinció s'emmarca dins del procés de reestructuració de sector públic fundacional iniciat pel Consell, que va suposar l'adopció de l'Acord del Consell de data 3 d'agost de 2012, en el qual es va autoritzar l'extinció de diverses fundacions pertanyents al sector públic de la Generalitat, entre estes la de la Fundación Generalitat Valenciana - Iberdrola Fundación de la Comunitat Valenciana.  
  
La causa legal d'extinció al·legada és la impossibilitat del compliment de fi fundacional: la memòria justificativa assenyala respecte d'això que l'extinció s'emmarca dins del procés de reestructuració del sector públic fundacional iniciat pel Consell de la Generalitat, que va acordar autoritzar l'extinció de la Fundació el 2 d'agost de 2012. De tal manera «resulta impossible el desenrotllament i la consecució del fi fundacional davant del dèficit de tresoreria, que en un futur immediat suposa que la situació economicofinancera de la Fundació provoque la impossibilitat de compliment dels seus fins per insuficiència de mitjans. Per la qual cosa concorre la causa d'extinció prevista en el marc de la legislació vigent en matèria de fundacions i d'acord amb els estatuts, és a dir, la impossibilitat de compliment del fi fundacional».  
Quart. En la mencionada sessió de 5 de novembre de 2012, es va nomenar liquidador José Miguel Cortés López, en qualitat de cap del Servici d'Energia de la Direcció General d'Energia de la Conselleria d'Economia, Indústria i Comerç, i se'n va aportar el pla d'actuació.  
  
S'ha aportat a l'expedient l'informe favorable al mencionat nomenament de la Secretaria Autonòmica del Sector Públic Empresarial de data 12 de novembre de 2012.  
Quant a l'atribució del romanent, d'acord amb el que disposa l'article 11.2 dels estatuts, «la liquidació de la Fundació la farà el Patronat amb la supervisió del Protectorat i, si és el cas, el patrimoni romanent de la liquidació es destinarà a les fundacions, institucions o qualssevol altres entitats sense ànim de lucre que designe el Patronat, per a la realització de fins d'interés general anàlegs».  
En este sentit, el projecte de liquidació, aprovat pel Patronat, assenyala que es destinarà «el romanent de la Fundació junt amb el mobiliari, a l'entitat pertanyent a la Generalitat, Agència Valenciana de l'Energia, atés que perseguix fins anàlegs als de la Fundació, i es complirà així allò que s'establix en la disposició addicional primera del Decret 83/2012, d'1 de juny, Reglament de la Corporació Pública Empresarial Valenciana, i en l'apartat 2 de l'article 12 (en realitat 11) dels estatuts de la Fundació».  
No obstant això, de conformitat amb l'article 24 del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat:  
«Article 24. Agència Valenciana de l'Energia (AVEN)  
1. Se suprimix l'Agència Valenciana de l'Energia, entitat de dret públic creada per la Llei 8/2001, de 26 de novembre, de la Generalitat, de Creació de l'Agència Valenciana de l'Energia, en els termes i els terminis previstos en la disposició transitòria primera d'esta norma.  
  
2. Les funcions que l'ordenament jurídic atribuïx a l'Agència Valenciana de l'Energia seran assumides per l'Institut Valencià de Competitivitat Empresarial, el qual se subrogarà en la posició de l'Agència en tots els drets i les obligacions que els corresponguen i en tots els seus procediments i relacions jurídiques.  
3. El canvi en la titularitat dels drets i les obligacions a què es referix l'apartat anterior no podrà ser entés com a causa de modificació o de resolució de les relacions jurídiques que mantinga l'entitat.  
  
4. Qualsevol menció a l'Agència Valenciana de l'Energia que figure en l'ordenament jurídic, plans i programes haurà d'entendre's realitzada a l'Institut Valencià de Competitivitat Empresarial.  
5. Els béns i drets integrants del patrimoni de l'Agència Valenciana de l'Energia, així com els de la Generalitat que tingueren adscrits, s'incorporaran, amb la mateixa condició que tenien, a l'Institut Valencià de Competitivitat Empresarial, sense necessitat de declaració expressa.»  
  
Al seu torn, quant al mencionat institut, l'article 23 de l'esmentat Decret Llei 7/2012, sota la rúbrica «Modificació de la denominació i dels fins de l'Institut de la Petita i Mitjana Indústria de la Generalitat Valenciana (IMPIVA)», disposa:  
«1. Es modifiquen el títol i l'apartat primer de la disposició addicional sèptima de la Llei 12/1988, de 30 de desembre, de Pressupostos de la Generalitat per a 1989, que va crear com a entitat de dret públic l'Institut de la Petita i Mitjana Indústria de la Generalitat Valenciana, i que modifica així la Llei 2/1984, de 10 de maig, de l'Institut de la Petita i Mitjana Indústria de la Generalitat Valenciana, amb la redacció següent:  
  
«Disposició addicional sèptima. Modificació de la denominació i dels fins de l'Institut de la Petita i Mitjana Indústria de la Generalitat Valenciana (IMPIVA).  
1. L'Institut de la Petita i Mitjana Indústria de la Generalitat Valenciana (IMPIVA), passa a denominar-se Institut Valencià de Competitivitat Empresarial, i conserva la seua naturalesa d'entitat de dret públic, i consegüentment la seua personalitat jurídica, patrimoni propi, recursos i plena capacitat d'obrar per a la realització dels seus fins de gestió de la política industrial de la Generalitat i suport a les empreses, en matèria d'innovació, emprenedoria, internacionalització i captació d'inversió, així com la promoció d'enclavaments tecnològics, la seguretat industrial de productes i instal·lacions industrials, la metrologia, vehicles i empreses i el foment de l'estalvi, l'eficiència energètica i les fonts d'energies renovables, així com la gestió de la política energètica de la Generalitat.  
  
2. L'Institut Valencià de Competitivitat Empresarial té entre els seus objectius:  
a. Promoure i estimular la competitivitat empresarial, el desenrotllament sostenible i l'adaptació de les empreses de la Comunitat Valenciana a les exigències del mercat, facilitant la realització d'actuacions d'I+D+I empresarial.  
b. Potenciar la reorganització, reconversió i modernització de les xicotetes i mitjanes empreses, així com impulsar la seua creació i implantació, prestant particular atenció al desenrotllament tecnològic, la innovació, la internacionalització i la comercialització.  
c. Fomentar i recolzar les actuacions conjuntes de cooperació, concentració o fusió, entre les xicotetes i mitjanes empreses que faciliten la millora en la competitivitat empresarial de la Comunitat Valenciana.  
  
d. Promoure, fomentar i prestar els servicis que contribuïsquen a la competitivitat de la xicoteta i mitjana empresa de la Comunitat Valenciana, així com la seua internacionalització.  
e. Promoure i vetlar per la seguretat industrial de productes i instal·lacions industrials i la metrologia, promovent la col·laboració administrativa.  
f. Executar l'ordenació i planificació energètica en l'àmbit de la Comunitat Valenciana, d'acord amb les directrius generals del Consell, en coordinació amb les distintes administracions i en el marc de la política energètica comuna de la Unió Europea.  
g. Atraure, promoure i mantindre la inversió, tant nacional com estrangera, en la Comunitat Valenciana.  
3. L'Institut es regirà pel que es preveu en esta disposició addicional i en les disposicions que la despleguen, en especial, en el reglament de funcionament de l'entitat que establirà les seues funcions, la seua estructura organitzativa i la composició i atribucions dels seus òrgans; pel text refós de la Llei d'Hisenda Pública de la Generalitat; les normes de dret privat que se li apliquen i per la resta de l'ordenament jurídic. L'Institut podrà comptar amb personal funcionari i laboral en els termes que preveu la legislació de funció pública».  
  
2. La modificació de la denominació i els fins es realitza en els termes i els terminis previstos en la disposició transitòria primera d'este decret llei.  
3. Qualsevol menció a l'Institut de la Petita i Mitjana Indústria de la Generalitat Valenciana que figure en l'ordenament jurídic, els plans i els programes, haurà d'entendre's realitzada a l'Institut Valencià de Competitivitat Empresarial.»  
L'esmentada disposició transitòria primera del Decret Llei 7/2012 assenyala:  
«Primera. Règim i eficàcia de les operacions de reestructuració  
1. Els canvis de denominació, així com les modificacions dels fins i de l'objecte de les entitats de dret públic, tindran efectes des de l'entrada en vigor d'este decret llei.  
2. Amb caràcter general, i llevat que en l'articulat d'este decret llei s'haja previst un altre règim o que en la normativa reglamentària de desenrotllament s'establisca una data anterior, l'assumpció de funcions, així com les integracions i supressions previstes en esta norma, desplegaran plens efectes, com a màxim, l'1 de gener de 2013, data en què haurà d'estar culminat el procés d'integració, aprovades les modificacions normatives necessàries, les normes reglamentàries de desplegament i els acords d'autorització oportuns, així com realitzades les adequacions de les estructures organitzatives i pressupostàries vigents a la nova configuració i dimensió del Sector Públic Empresarial i Fundacional resultant d'esta norma.  
3. Tot això sense perjuí que en relació amb les operacions relacionades amb les societats mercantils i les fundacions del sector públic s'inicien les actuacions des de l'entrada en vigor d'esta norma i es continuen els procediments i tràmits legalment establits fins a la seua finalització en el menor termini possible.  
4. Fins al 31 de desembre de 2012, com a màxim i de forma transitòria, les funcions continuaran desenrotllant-les els que les tenien atribuïdes amb anterioritat a l'entrada en vigor de la present norma, excepte el que preveu la disposició següent.  
5. En el cas que la corresponent normativa de desplegament preveja que els plens efectes d'alguna de les operacions previstes en este decret llei siga anterior a l'1 de gener de 2013, l'abonament de les retribucions del personal afectat s'efectuarà, en l'exercici 2012, a càrrec dels crèdits del programa pressupostari a què estigueren adscrits prèviament a la seua integració.»  
Quint. S'ha aportat el projecte de liquidació esmentat, així com el balanç de situació d'adopció de l'acord d'extinció, en data 5 de novembre de 2012.  
Consta en l'expedient l'informe de la Secció de Comptabilitat, de 4 de febrer de 2013, en el qual es posa en relleu que, si bé la Fundació ha presentat els comptes regularment, no obstant això havia d'esmenar els requeriments que en relació a determinats exercicis quedaven pendents, la qual cosa en data actual ja ha sigut esmenat, i estan ja depositats els comptes a què feien referència estos requeriments.  
  
Quant a la documentació comptable aportada en el marc del procés d'extinció, el dit informe assenyala:  
«Segons el balanç de situació, presentat en data de l'acord d'extinció, la Fundació té un actiu total de 183.616,58 euros, i no té passiu exigible; de tot això resulta que el seu patrimoni net coincidix amb els seus fons propis en la mateixa quantitat de 183.616,58 euros, materialitzats en les següents partides del seu actiu:  
Immobilitzat material 104,56  
Altres deutors 3.969,15  
Inversions financeres a curt termini 170.659,61  
Efectiu i altres actius líquids 8.883,26  
En paràgraf anterior, ja es va indicar que el balanç de situació tancat al novembre de 2012, no inclou comptes de passiu exigible, és a dir que la Fundació en eixa data no té deutes amb tercers, però si que manté en el seu actiu el compte «d'altres deutors» amb un saldo de 3.969,15 euros, que s'arrossega des de l'exercici de 2009 i que fóra convenient saldar, perquè, als efectes de calcular el romanent, el balanç de liquidació no hauria d'incloure comptes pendents de cobrament.  
En relació a les operacions descrites en el projecte de liquidació, és necessari que es comenten i es refonguen en el compte de resultats, del qual sorgix el balanç de situació del mes de novembre comentat anteriorment.  
La Fundació ha presentat el projecte de distribució dels béns resultants de la liquidació i ha proposat destinar el seu romanent, que inclou el ja esmentat dret de cobrament, junt amb el mobiliari, a l'entitat pertanyent a la Generalitat, Agència Valenciana de l'Energia.»  
En la sessió de 5 de novembre de 2012, el Patronat va acordar, expressament, junt amb l'aprovació de comptes, corresponents a l'exercici 2012 fins a la data d'acord d'extinció, «aprovar la renúncia de les quantitats degudes a la Fundació per la Generalitat en aquella quantitat que excedisca la necessària per a complir les obligacions legals vigents de la Fundació».  
Sext. Atenent estos antecedents, la Comissió de Protectorat, en la sessió de 12 de març de 2013, va emetre un informe favorable, entre altres, del punt del dia corresponent a la ratificació de l'acord d'extinció aprovat pel Patronat de la Fundación Generalitat Valenciana Iberdrola - Fundación de la Comunitat Valenciana, en els termes expressats en els apartats precedents, si bé amb la matisació següent: que, atenent la normativa esmentada en l'antecedent de fet quart respecte a l'Agència Valenciana de l'Energia, que és designada com a entitat beneficiària de la liquidació, en la reunió del Patronat en què es procedisca a aprovar el balanç de liquidació s'assenyale expressament l'entitat a què el dit romanent ha de transferir-se finalment, en el cas que s'haguera extingit la personalitat jurídica de l'esmentada Agència i una altra entitat s'haguera subrogat en els seus drets i obligacions d'acord amb la normativa vigent.  
  
Fonaments de dret  
Primer. L'article 9 del Decret 05/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per Decret 99/2011, de 26 d'agost, del Consell, determina que a esta conselleria li correspon exercir, entre altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'hauran d'inscriure en el Registre de Fundacions de la Comunitat Valenciana».  
El dit article 31 de la Llei 50/2002 assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.»  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà acord del Patronat ratificat pel Protectorat.  
Si no hi haguera acord del Patronat, o este no fóra ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos.»  
  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació amb indicació de les corresponents operacions en el balanç de liquidació, i requerirà, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal manera, l'article 39 de l'esmentat reglament establix que:  
«1. Quan el Patronat acorde extingir la Fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, per a la qual cosa adjuntarà la documentació següent:  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, la proposta de designació de liquidadors i el pla d'actuació d'estos».  
  
Per la seua banda, l'article 40.2 del dit reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això anterior, el Patronat podrà apoderar o delegar l'execució material dels seus acords relatius al procés de liquidació».  
Sext. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), igual que ho va requerir la seua constitució.  
b) Respecte a l'obligació d'estar al dia en les seues obligacions comptables, s'ha de tindre present el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas l'autorització prèvia del Govern Valencià».  
I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei».  
Per la seua banda, la disposició addicional primera, punt 2, del Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana, disposa: «En els processos d'extinció d'una fundació del sector públic de la Generalitat, l'acord del Patronat pel qual es propose la designació de liquidadors o d'una comissió de liquidació haurà de remetre's amb caràcter previ a la seua adopció a la conselleria competent en matèria d'economia perquè n'emeta l'informe preceptiu i vinculant sobre la idoneïtat del nombre i la composició».  
Sèptim. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, este destí podrà ser decidit, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.»  
Per la seua banda, els estatuts de la Fundació disposen en l'article 36 que «els béns i drets resultants de la liquidació es destinaran a una entitat que perseguisca fins d'interés general o a la Generalitat».  
Octau. Resulten d'aplicació les normes esmentades en el Fet Quart de la present resolució.  
Nové. Atenent l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la Fundació, la seua liquidació i el destí donat als béns fundacionals».  
  
Desé. S'ha complit el que preveu l'article 41.2 g) del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell que establix:   
«2. En l'exercici de les funcions que li corresponen, el Protectorat podrà sol·licitar un informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i els altres generals de pertinent aplicació, així com allò que va rebre un informe de la Comissió del Protectorat de 12 de març de 2013, resolc:  
  
Primer  
Ratificar l'acord d'extinció de la Fundación Generalitat Valenciana Iberdrola - Fundación de la Comunitat Valenciana, adoptat pel seu Patronat en data 5 de novembre de 2012, en els termes descrits en esta resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
  
Tercer  
Establir com a destinatari dels béns i drets resultants de la liquidació l'entitat Agència Valenciana de l'Energia o entitat que la substituïsca segons la normativa esmentada en el fet quart i la menció expressa que a este efecte haurà d'arreplegar-se en l'aprovació del balanç de liquidació que ha d'aportar el Patronat de la Fundació.  
  
Es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que serà realitzat pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà el corresponent balanç de liquidació, que haurà de ser aprovat pel Patronat i sotmés a la ratificació pel Protectorat.  
  
Una vegada recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, se'n farà constar la baixa en el Registre de Fundacions de la Comunitat Valenciana, a sol·licitud del Patronat, per mitjà d'un escrit dirigit al Registre, que anirà acompanyat del certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la Fundació en el Registre, si resulten operacions pendents d'execució o formalització, hauran de ser dutes a terme pel Protectorat.»  
Tot això sense perjuí de l'obligació legal de la Fundació respecte de la presentació dels comptes aprovats pel Patronat relatius a l'exercici 2012, així com la corresponent auditoria en els casos i terminis legalment exigibles.  
  
Notifiqueu esta resolució, que és definitiva en via administrativa, i contra esta podrà interposar-se un recurs contenciós administratiu davant de la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, a comptar des de l'endemà de la notificació, davant del conseller de Justícia i Benestar Social, o qualsevol altre recurs que estime procedent.   
  
València, 27 de març de 2013.- El secretari autonòmic de Justícia: Antonio Gastaldi Mateo.